РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/291-18

27. новембар 2018. године

Б е о г р а д

З А П И С Н И К

35. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 26. НОВЕМБРА 2018. ГОДИНЕ

Седница је почела у 11,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Огњен Пантовић, Радован Јанчић, Младен Лукић, Арпад Фремонд, Мирослав Алексић, Милорад Мирчић и проф. др Миладин Шеварлић, као и Звонимир Ђокић (заменик Јасмине Обрадовић), Далибор Радичевић (заменик Милије Милетића) и Љубинко Ракоњац (заменик Марјане Мараш).

Седници нису присуствовали чланови Одбора: Јасмина Обрадовић, Милија Милетић, Марјана Мараш, Горан Јешић, Нада Лазић, и Бранислав Михајловић.

Седници су присуствовали представници Министарства финансија: Јелена Танасковић, државни секретар, Милеса Марјановић, начелник Одељења буџета; представници Министарства пољопривреде, шумарства и водопривреде: Велимир Станојевић, државни секретар, Даниела Стојановић, Одељење за финансије, Наташа Милић, в.д. директора Републичке дирекције за воде.

Пре утврђивања дневног реда, његову допуну предложио је Маријан Ристичевић са тачком: Разматрање Предлога закона о изменама и допунама Закона о водама, који је поднела Влада (број 325-1320/18 од 28. маја 2018. године), у начелу.

Одбор је прихватио предлог за допуну дневног реда ( 11 за, двоје није гласало).

Одбор је већином гласова (10 за, троје није гласао) усвојио следећи

**Д н е в н и р е д**

1. Разматрање Предлога закона о буџету Републике Србије за 2019. годину, раздео 24 - Министарство пољопривредe, шумарства и водопривреде, који је поднела Влада Републике Србије (број 400-3601/18 од 23. новембра 2018. године);
2. Разматрање Предлога закона о изменама и допунама Закона о водама, који је поднела Влада (број 325-1320/18 од 28. маја 2018. године), у начелу.

Прва тачка дневног реда - Разматрање Предлога закона о буџету Републике Србије за 2019. годину, раздео 24 - Министарство пољопривредe, шумарства и водопривреде, који је поднела Влада Републике Србије (број 400-3601/18 од 23. новембра 2018. године) .

У уводним напоменама, Јелена Танасковић је образложила Предлог закона о буџету Републике Србије за 2019. годину, раздео 24 – Министарство пољопривредe, шумарства и водопривреде која је истакла да је овогодишњи буџет уравнотежен, јер га карактеришу социјални и развојни аспект. Укупни планирани приходи су 1.246,2 милијарди динара, расходи 1.269,1 милијарди динара, што даје дефицит од 22.9 милијарди динара или 0,4% БДП-а. Пројектован је раст од 3,5% и инфлација од 2,3%. Раздео буџета за пољопривреду износи 51.7 милијарди динара, што је за 7,6 милијарди или 17,4% више него у 2018. години. Највеће повећање предвиђено је за давања за подстицаје за директна плаћања, мере руралног развоја, ИПАРД, заштиту здравља животиња, заштиту и уређење у области вода и управљање и унапређење у шумарству и ловству.

Велимир Станојевић је рекао да се највеће повећање бележи у подстицајима у пољопривреди и руралном развоју, те је у 2017. години тај износ био 27 милијарди динара, 2018. године 30 милијарди динара, а у 2019. години планирано је 37 милијарди динара. Директна плаћања су се кретала у истом периоду од 21 до 22 милијарде динара намењених за премије за млеко, тов, кошнице, рибарство и слично, док је посебно важно што се повећавају мере за рурални развој које спроводи Управа за аграрна плаћања. Ти подстицаји су 2017. године износили 3 800 000, 2018. године 5 250 000 , а 2019. године 8 милијарди динара, који ће отићи пре свега за набавку опреме и механизације. Учешће Републике Србије у програму ИПАРД 2 износи 6 милијарди динара у 2019. години, што ће са учешћем ЕУ износити укупно 12 милијарди динара за пројекте. Управа за ветерину поред редовних активности имаће више средстава на располагању за спречавање заразних болести животиња и износи од око 3 милијарде динара, а Републичка дирекција за воде средства за инфраструктурне пројекте, као што су набавка ледоломца, изградњу система наводњавања, електрификацију система за наводњавање, као и завршетак изградње бране са акумулацијом „СТУБО-РОВНИ“ Ваљево и бране са акумулацијом „АРИЉЕ“ профил „СВРАЧКОВО“ Ариље, док ће 2 милијарде динара бити намењено одбрани од поплава. Државни секретар је навео да је циљ Министарства да се структура буџета више усмери у делу који се односи на субвенције и инвестиционо одржавање, чему је око 90% планираног буџета и намењено.

У дискусији су учествовали народни посланици: Маријан Ристичевић, Верољуб Матић, Жарко Богатиновић, Радован Јанчић, Љубинко Ракоњац, проф. др Миладин Шеварлић, Мирослав Алексић и Милорад Мирчић.

Одбор је већином гласова (11 за, 1 против, 1 није гласао), а на основу члана 173. став 1. Пословника Народне скупштине закључио да поднесе Народној скупштини следећи

И з в е ш т а ј

Одбор је у складу са чланом 173. став 2 . Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2019. годину, раздео 24 - Министарство пољопривреде, шумарства и водопривреде који је поднела Влада.

За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Друга тачка дневног реда - Разматрање Предлога закона о изменама и допунама Закона о водама, који је поднела Влада (број 325-1320/18 од 28. маја 2018. године), у начелу.

У уводним напоменама, Наташа Милић је истакла да како би се отклонили недостаци уочени у досадашњој примени Закона потребно је прецизирање појединих одредаба које стварају тешкоће у примени закона и побољшање постојећих законских решења у делу који се односи на давање у закуп водног земљишта на територији града Београда за постављање плутајућих објеката и на другачије уређење расподеле прихода остварених од установљења права својине службености на водном земљишту и водном објекту у јавној својини, односно приходи од давања у закуп водног земљишта у јавној својини, осим прихода од давања у закуп водног земљишта за постављање плутајућих објеката на територији града Београда. Затим, потребно је када је у питању прибављање водних услова за извођење радова на државним путевима првог и другог реда, категоријама железничких пруга и мостовима на њима, јасно одредити врсте радова за које је потребно у поступку обједињене процедуре прибавити водне услове од стране органа надлежног за издавање истих за наведене објекте, као и прецизирање одредаба закона о пореском поступку.

Одбор је већином гласова (11 за, 1 уздржан, 1 није гласао), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о водама, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Пошто других питања и предлога није било, седница је закључена у 12,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић